KIRJALLINEN KYSYMYS E-3758/02 esittäjä(t): Miquel Mayol i Raynal (Verts/ALE) komissiolle. Rhônen vedensiirtohanke.



Virallinen lehti nro 268 E , 07/11/2003 s. 0045 - 0046



KIRJALLINEN KYSYMYS E-3758/02 esittäjä(t): Miquel Mayol i Raynal (Verts/ALE) komissiolle (23. joulukuuta 2002) Aihe: Rhônen vedensiirtohanke Ymmärrettyään varsin myöhään, että Espanjan kuningaskunnan hallituksen niin sanotulla kansallisten vesivarojen hallintasuunnitelmalla olisi katastrofaaliset vaikutukset Ebron valuma-alueeseen ja erityisesti sen suistoalueeseen, Katalonian aluehallitus hyväksyi suunnitelman jatkaa Languedoc-Roussilonin pääkaupungista Montpellieristä Camprodoniin kulkevalla 516 kilometrin pituisella putkella kanavaa, jolla Rhônen vettä johdetaan aina Montpellieriin asti. Näin siirrettävän veden määrä olisi 473 hm3 vuodessa, mikä voisi Katalonian hallituksen mukaan vähentää Ebron valuma-alueelta otettavan veden määrän 1 050 hm3:stä 577 hm3:iin. Suunnitelmaan sisältyy putken jatkaminen Valencian ja Murcian maakuntiin eli yli 1 000 kilometriä. Pitääkö komissio kestävän vesipolitiikan mukaisena hanketta, jossa vettä siirrettäisiin Rhônen valuma-alueelta Ebron valuma-alueelle ja siitä eteenpäin? Noudatetaanko siinä komission mielestä 23. lokakuuta 2000 annettua Euroopan parlamentin ja neuvoston direktiiviä 2000/60/EY(1) yhteisön toiminnan puitteista vesipolitiikan alalla? (1) EYVL L 327, 22.12.2000, s. 1. Margot Wallströmin komission puolesta antama vastaus (27. helmikuuta 2003) Komissio katsoo, että periaatteessa veteen liittyviin ongelmiin pitäisi puuttua niiden lähteellä. Kestävää kehitystä ja ympäristöongelmiin puuttumista niiden lähteellä koskevista periaatteista on säädetty Euroopan yhteisön perustamissopimuksessa, ja ne on valittu yhdeksi pilariksi yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY (jäljempänä vesipuitedirektiivi). Tässä vesipuitedirektiivissä säädetään jäsenvaltioiden velvollisuudesta hoitaa vesiongelmansa yhteisillä valuma-alueilla, mutta ei varsinaisesti laajamittaisesta vedensiirrosta valuma-alueiden välillä. Kun erityishankkeissa noudatetaan säädettyjä ympäristötavoitteita, vesipuitedirektiivi ei millään tavoin estä tällaisia ratkaisuja. Siitä huolimatta hankkeissa on noudatettava direktiivin velvoitteita. Niiden mukaan siirron yhteydessä on saavutettava ympäristötavoitteet, huolehdittava riittävästä vedenottoon tai johtamiseen tarkoitetun veden määrästä veden hyvän ekologisen tilan mahdollistamiseksi, noudatettava kustannusten kattamisen periaatetta sekä noudatettava yhteisön muuta lainsäädäntöä, kuten lintuja(1), luontotyyppejä(2) ja ympäristövaikutusten arviointia(3) koskevia direktiivejä. Mahdollisen vedensiirron osalta Rhône-joesta Barcelonaan on syytä mainita, että komission saamien tietojen mukaan hanke on vielä alustavassa keskusteluvaiheessa. Komissio on saanut asiaan liittyvänä tietona ainoastaan Katalonian aluehallituksen alustavan sopimuksen (Acord de Govern) asiaan liittyvän hankkeen kehittämisestä. Näin ollen komissio ei voi tällä hetkellä tehdä mitään erityisiä arvioita RhôneBarcelona-hankkeen todennäköisestä vaikutuksesta. (1) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979). (2) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta (EYVL L 206, 22.7.1992). (3) Neuvoston direktiivi 97/11/EY, annettu 3. maaliskuuta 1997, tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta (EYVL L 73, 14.3.1997).